Utløpt

PST søker nysgjerrig og løsningsorientert teknisk etterforsker innen digitale spor

En oktobermorgen fikk vi pulsen til å øke

var det en hackeR som hadde lykkes med forsøkeT

men en HAI I en TWeeT

er ikke særlig 1337.

løser du gåtEn bør dU vurdere å søke Teknologiavdelingen i PST skal styrkes innen datatekniske undersøkelser som kan bidra til å forhindre terror og spionasje. Vi har nå en ledig stilling som teknisk etterforsker innen digitale spor.

Arbeidsoppgaver Du må like å grave deg ned i tekniske detaljer og jobbe systematisk og målrettet for å finne og forstå de digitale sporene, enten de befinner seg i skyen, på en PC, mobiltelefon eller et annet lagringsmedium.



Like viktig er det at du klarer å formidle funnene dine på en lett forståelig måte til etterforskere, jurister og andre kolleger som kanskje ikke har like god teknisk forståelse som deg.



Vi jobber som oftest teambasert, og du vil samarbeide med det etablerte fagmiljøet på seksjonen. I tillegg til planlagte og løpende arbeidsoppgaver forventes det at du har evnen til raskt å sette deg inn i og bidra til å løse saker som måtte dukke opp på kort varsel og utenfor de faste rammene.



Endringer i stillingsinnhold, arbeidstid og organisatorisk tilhørighet kan forekomme. Det er seks måneders prøvetid for stillingen.

Kvalifikasjoner Vi søker deg som har bestått eksamen fra Politi(høg)skolen, er nysgjerrig på hvordan teknologi fungerer og som har evnen til å bruke dette kreativt og målrettet for å løse saker.



Det er ønskelig med relevant videreutdanning eller praktisk kompetanse og erfaring med å finne, sikre og analysere digitale spor fra ulike typer lagringsmedier - det som gjerne omtales som digital forensics . Gode kunnskaper om digitale sporsteder, ulike operativsystemer og filsystemer er en forutsetning, og du må forstå hvordan digitale spor og teknologi kan utnyttes.



Grunnleggende ferdigheter innen programmering/scripting er en stor fordel, og det er ønskelig med kjennskap til flest mulig av områdene nettverksprotokoller, skadevare, digitale sårbarheter og krypto.



Du må beherske norsk flytende både skriftlig og muntlig og ha meget gode engelskkunnskaper.

Personlige egenskaper Som person er du systematisk og løsningsorientert med en utpreget interesse for ny teknologi. Du klarer å få oversikt over store mengder ustrukturert informasjon og presenterer funnene dine på en lett forståelig og presis måte, både skriftlig og muntlig.



Du vil bli del av et godt arbeidsmiljø bestående av høyt kompetente og motiverte medarbeidere med variert bakgrunn. Vi forventer at du har gode samarbeidsevner, alltid er åpen for å tilegne deg og dele ny kompetanse og bidrar positivt til arbeidsmiljøet.



Personlig egnethet vektlegges, og du må ha de personlige egenskapene som ansettelse i en sikkerhetstjeneste krever. Lojalitet, sunn dømmekraft og pålitelighet er nøkkelbegreper i denne sammenheng. Du må tilfredsstille kravene til høyeste sikkerhetsklarering og autorisasjon. For autorisasjon i denne stillingen må du være norsk statsborger.



Som ansatt i en beredskapsorganisasjon forventes det at du er fleksibel og villig til å yte ekstra når situasjonen krever det.